  Майя Бывальцева 23-тӥ инвожое Вотка ёросысь Кукуй гуртын Бусылэн нуналэз ортчоз. Таяз арын радъясьёс ужрадэ воштонъёс пыртыны малпазы. Арлы быдэ ортчылӥсь адӟытон улсын гурт возёсын ваньбур поттӥсьёс понна агрофорум но элькунын улӥсьёс понна агрофестиваль радъяськозы. Элькунысь гурт возёсъя но сиён-юонъя министрлэн нырысетӥ воштӥсез Алексей Вихарев верамъя, агрофорумын лэчыт ужпумъёсъя куинь котырес ӝӧкъёс ужалозы. Нырысетӥез музъемез утялтонэн герӟаськемын луоз, кыкетӥез — удалтытӥсь сылалъёсты но будосъёсты утён суретъёсты кутонэн, куинетӥяз етӥн будэтон но солэсь вузъёс лэсьтон ужпумез ӝутозы. «Возёсъёслэн кивалтӥсьёссылы гурт возёс удысъя Россиысь но кунгож сьӧрысь выль амалъёс сярысь тодонлык сётэм сяна, туж кулэ соосты кенешонэ кыскыны — котькыӵе технологиосты нимаз улосвыллэн, ёрослэн условиосызъя тупатыны кулэ. Со сяна, практика вылын басьтэм тодон-валанъёс умойгес пыӵало. Лекторлэсь кылэм яке журналысь лыдӟем сярысь, вылезлы дышыны капчигес, со сярысь бускелед вераз ке», — пусйиз со. Котырес ӝӧк сьӧрын кенешонъёсы ӧнерчиос-практикъёс но Удмуртиысь, бускель улосвылъёсысь но Москваысь тодосчиос, гурт возёсъя дышетсконниосысь дышетӥсьёс но студентъёс. Киров улосвылысь но Татарстанысь валтӥсь технологъёс пудо сиён но сюдон сярысь вералозы. Бусылэн нуналэзлэн ужанрадлыказ озьы ик пыртӥзы шулдыръяськон ужрадъёсты но. Чеберлыко киужъёсъя мастер-классъёс ортчозы. Будосъёсын выронъя музейысь экскурсоводъёс гурт возёсын ужлэн аспӧртэмлыкъёсыз сярысь вералозы. Пиналъёс понна радъясьёс тунсыко квест дасязы, нош бадӟымъёслы — тест-драйв. Фестивальлэсь шулдыръяськон радлыксэ Бусылэн нуналэзлэн  учкыны луэ. Агрофорумлэн ужан программаез Удмуртиысь сайтаз интыямын. Тегъёс: Удмуртия гуртвозёс гуртвозёсъяминистерство  